Armata israeliană a anunţat vineri că l-a ucis pe Ali Abed Akhsan Naim, comandantul adjunct al unității de rachete a grupării militante Hezbollah, în cursul unui atac aerian în zona Bazouriye din Liban, informează Reuters, potrivit Rador Radio România.
Conform comunicatului, victima era unul dintre liderii unităţii de rachete cu focoase grele a miliției susținute de Iran și, de asemenea, responsabil pentru conducerea și planificarea unor atacuri împotriva civililor israelieni.
De aproape şase luni, la frontiera israeliano-libaneză au loc aproape zilnic violenţe între armata israeliană şi Hezbollah.
Organizaţia şiită libaneză sprijină mişcarea islamistă palestiniană Hamas, care este implicată într-un război contra Israelului în Fâşia Gaza, relatează Agerpres.
Hezbollah vizează poziţii militare şi localităţi israeliene aflate în apropierea frontierei, iar Israelul ripostează bombardând teritoriul libanez tot mai în profunzime.
Vineri, agenţia oficială de presă libaneză ANI a relatat că un ''raid ţintit efectuat de o dronă inamică asupra unui automobil'' la Bazouriyé, în apropiere de oraşul costier Tyr, s-a soldat cu un deces.
O sursă militară libaneză a precizat, sub acoperirea anonimatului, că victima este ''un important lider al Hezbollah''.
Violenţele la graniţă între Israel şi Liban s-au intensificat în această săptămână, ceea ce a sporit îngrijorările privind un conflict generalizat între armata israeliană şi Hezbollah, protagonistele unui conflict devastator în 2006.
De la începerea războiului între Israel şi mişcarea teroristă palestiniană Hamas pe 7 octombrie anul trecut, cel puţin 347 de persoane au fost ucise în Liban, dintre care 68 de civili.